**Ministru kabineta noteikumu projekts**

**„Būvspeciālistu kompetences novērtēšanas un patstāvīgās prakses uzraudzības noteikumi” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Būvniecības likuma 5. panta pirmās daļas 4.  punkts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Pamatojoties uz [Būvniecības likuma](http://likumi.lv/ta/id/258572-buvniecibas-likums" \t "_blank) 5. panta pirmās daļas 4. punktu izdoti Ministru kabineta 2014. gada 7. oktobra noteikumi Nr. 610 „Būvspeciālistu kompetences novērtēšanas un patstāvīgās prakses uzraudzības noteikumi” (turpmāk – noteikumi Nr. 610).  Izvērtējot pašreizējo būvspeciālistu kompetences novērtēšanas un patstāvīgās prakses uzraudzības procesu, ir konstatētas vairākas problēmas. Ar mērķi uzlabot būvspeciālistu kompetences novērtēšanas un uzraudzības procesu ir izstrādāts noteikumu projekts „Būvspeciālistu kompetences novērtēšanas un patstāvīgās prakses uzraudzības noteikumi” (turpmāk – noteikumu projekts).  Noteikumu projekts paredz šādas būtiskās izmaiņas būvspeciālistu kompetences novērtēšanas kārtībā un patstāvīgās prakses uzraudzības nodrošināšanā:   1. noteikti citi kritēriji praktiskā darba pieredzes prasībām pretendentiem būvspeciālista sertifikāta saņemšanai; 2. precizēta patstāvīgās prakses uzturēšanas kārtība; 3. precizēti kritēriji brīdinājuma izteikšanai, sertifikāta darbības sfēras apturēšanai un anulēšanai; 4. samazināts darbības sfēru skaits; 5. noteikta prasība kompetences pārbaudes iestādēm uzturēt spēkā esošu līgumu ar Nacionālo standartizācijas institūciju par Latvijas valsts standartu abonēšanu tās sertificētajiem būvspeciālistiem par pazeminātu gada maksu, pievienojot standartu abonēšanas maksu patstāvīgās prakses uzraudzības gada maksai.   Saskaņā ar Būvniecības likuma 5. panta pirmās daļas 4. punktu, likuma izpildei Ministru kabinets ir pilnvarots izdod [būvspeciālistu kompetences novērtēšanas un patstāvīgās prakses uzraudzības noteikumu](https://m.likumi.lv/ta/id/269494-buvspecialistu-kompetences-novertesanas-un-patstavigas-prakses-uzraudzibas-noteikumi" \t "_blank)s.  Būvniecības likuma 13. panta pirmajā daļā ir definēts, ka būvspeciālisti ir personas, kas ieguvušas patstāvīgas prakses tiesības (minētās tiesības apliecina būvspeciālista sertifikāta iegūšana un reģistrēšana būvspeciālistu reģistrā) arhitektūras, būvniecības vai elektroenerģētikas jomā reglamentētajās profesijās. Izmantojot teleoloģisko interpretēšanas metodi secināms, ka likumdevējs nav vēlējies noteikt atšķirīgu būvspeciālistu kompetences novērtēšanu un patstāvīgās prakses uzraudzību elektroenerģētikas jomas būvspeciālistiem, tādēļ šajā noteikumu projektā ir noteiktas vienotas prasības visu būvspeciālistu kompetences novērtēšanai - ne tikai arhitektūras un būvniecības jomās, bet arī elektroenerģētikas jomā, kas saskaņā ar būvniecību reglamentējošiem normatīvajiem aktiem ir būvniecības procesa neatņemama sastāvdaļa.  Pašlaik saskaņā ar noteikumos Nr. 610 noteikto persona pēc otrā līmeņa augstākās profesionālās izglītības iegūšanas arhitektūras, būvniecības, elektroenerģētikas vai citā saistītā inženierzinātnē var pretendēt uz būvspeciālista sertifikāta saņemšanu arhitektūras jomā, būvdarbu vadīšanas, projektēšanas, būvuzraudzības vai inženierizpētes specialitātēs, ja tā pēdējo piecu gadu laikā ir ieguvusi 3 gadus ilgu praktiskā darba pieredzi. Savukārt, ja persona ir ieguvusi pirmā līmeņa augstāko profesionālo izglītību būvniecības, elektroenerģētikas vai citā saistītā inženierzinātnē pēc 5 gadu praktiskā darba pieredzes, kas iegūta pēdējo astoņu gadu laikā, var pieteikties būvspeciālista sertifikāta saņemšanai būvdarbu vadīšanas un būvuzraudzības specialitātēs. Noteikumu projekts paredz, ka turpmāk, neatkarīgi no iegūtā izglītības līmeņa, minimālais laiks, kurā pretendentam jāapgūst kompetences pārbaudes iestādes noteiktā praktiskā darba pieredzes programma būs ne mazāk kā divi gadi pēdējo septiņu gadu laikā. Kompetences pārbaudes iestādei minimālās praktiskā darba pieredzes programmu jāpublicē savā tīmekļa vietnē. Tā tiks nodrošināta iespēja īsākā laika termiņā pēc diploma saņemšanas iegūt būvspeciālista sertifikātu, ja persona būs izpildījusi kompetences pārbaudes iestādes noteikto praktiskā darba pieredzes programmu.  Valsts kontroles 2016.gada 9.marta revīzijas ziņojuma “Vai ar spēkā esošo normatīvo aktu regulējumu pietiekami tiek nodrošināta ugunsdrošības prasību ievērošanas kontrole būvniecībā” 3.sadaļā par valstī īstenotās ugunsdrošības uzraudzības efektivitāti norādīts:  - “Revīzijā iegūtā informācija liecina, pat tajā nelielajā daļā objektu, kur ugunsdrošības kontrolei ir noteiktas paaugstinātas prasības būvprojektēšanā un jāsaņem VUGD atzinums pirms būvobjekta pieņemšanas ekspluatācijā, 16% gadījumu VUGD konstatē neatbilstību noteiktajām ugunsdrošības prasībām un objektu ekspluatācijā nodot nevar, turklāt vairāk nekā pusē gadījumu neatbilstības ir saistītas ar tādiem pārkāpumiem, kas attiecināmi uz būvprojektēšanas stadiju.”.  - “Revīzijā konstatētais liecina, ka šobrīd īstenotā kārtība, ka ēku būvniecībā vispārīgo prasību, tajā skaitā ugunsdrošības prasību, ievērošanu kontrolē pašvaldību iestādes, netiek pietiekami nodrošināta ugunsdrošības noteikumiem atbilstošu ēku būvniecība.”.  - “Lai būvniecībā veicinātu ugunsdrošības prasību ievērošanu un nodrošinātu jaunizbūvēto objektu atbilstošu kvalitāti un drošu ekspluatāciju, Iekšlietu ministrijai sadarbībā ar Ekonomikas ministriju veikt izvērtējumu par iespējamiem risinājumiem ugunsdrošības prasību kontroles pastiprināšanai būvniecībā.”.  Veicot būvniecības ugunsdrošības uzraudzību, VUGD bieži konstatē, ka būvspeciālistiem nav pietiekamas zināšanas ugunsdrošības jomā, kā rezultātā tiek izstrādāti būvprojekti ar normatīvo aktu ugunsdrošības prasību pārkāpumiem, kā arī ugunsdrošības pasākumu pārskati nesatur precīzu būvobjekta ugunsdrošības raksturojošo informāciju, nekvalitatīvi tiek veiktas būvprojektu ugunsdrošības risinājumu ekspertīzes, un būvprojekti tiek realizēti ar nepamatotām atkāpēm no normatīvo aktu ugunsdrošības prasībām. Savukārt būvniecības laikā būvspeciālistu pieļauto kļūdu novēršana (atkāpju kompensējošo pasākumu izstrāde un īstenošana) ir laikietilpīga un to novēršanai ir nepieciešami papildus finansiālie ieguldījumi.  Ņemot vērā minēto, lai sekmētu būvniecības ierosinātāja un sabiedrības interešu aizsardzību un veicinātu ugunsdrošības prasību ievērošanu būvniecībā noteikumu projektā noteikts, ka, lai pretendētu uz būvspeciālista sertifikāta saņemšanu arhitekta praksē; ēku konstrukciju projektēšanā; ūdensapgādes un kanalizācijas sistēmu, ieskaitot ugunsdzēsības sistēmas, projektēšanā; siltumapgādes, ventilācijas un gaisa kondicionēšanas sistēmu projektēšanā; elektroietaišu projektēšanā; ēku būvdarbu vadīšanā; restaurācijas būvdarbu vadīšanā; ūdensapgādes un kanalizācijas, ieskaitot ugunsdzēsības sistēmas, būvdarbu vadīšanā; siltumapgādes, ventilācijas un gaisa kondicionēšanas sistēmu būvdarbu vadīšanā; elektroietaišu izbūves darbu vadīšanā; ēku būvdarbu būvuzraudzībā; restaurācijas būvdarbu būvuzraudzībā; ūdensapgādes un kanalizācijas sistēmu, ieskaitot ugunsdzēsības sistēmas, būvdarbu būvuzraudzībā; siltumapgādes, ventilācijas un gaisa kondicionēšanas sistēmu būvdarbu būvuzraudzībā; elektroietaišu izbūves darbu būvuzraudzībā, elektronisko sakaru sistēmu un tīklu projektēšanā, elektronisko sakaru sistēmu un tīklu būvdarbu vadīšanā, elektronisko sakaru sistēmu un tīklu būvdarbu būvuzraudzībā personai būvspeciālista kompetences pārbaudes ietvaros tiks pārbaudīta kompetence arī ugunsdrošības jomā. Noteikumu projekts nosaka, ka pārbaudes saturs, kārtība un profesionālās pilnveides pasākumu tēmas un apjoms daļā par būvnormatīvos un piemērojamos standartos noteiktajām ugunsdrošības prasībām, kompetences pārbaudes iestādei būs jāsaskaņo ar Valsts ugunsdzēsības un glābšanas dienestu, kā arī būvspeciālista kompetences novērtēšanas komisijas sastāvā jāuzaicina Valsts ugunsdzēsības un glābšanas dienesta pārstāvis.  Noteikumu projekts paredz instrumentu Latvijas nacionālo standartu un Eiropas Savienības standartu (*Eirokodu)* būvniecības jomā neierobežotai pieejamībai sertificētajiem būvspeciālistiem. Noteikumu projekts paredz pienākumu kompetences pārbaudes iestādēm uzturēt spēkā esošu līgumu ar Nacionālo standartizācijas institūciju par standartu abonēšanu tās sertificētajiem būvspeciālistiem par pazeminātu gada maksu, pievienojot standartu abonēšanas maksu 30 EUR apmērā patstāvīgās prakses uzraudzības gada maksai par darbības sfēru ar agrāko piešķiršanas datumu.  Minētā norma ieviesta sekojošu apsvērumu dēļ:  1) Atbilstoši Standartizācijas likuma 13. pantam standartu piemērošana ir brīvprātīga, savukārt Ministru kabinets var noteikt obligāti piemērojamus Latvijas nacionālos standartus.  Būvniecības likuma mērķis ir kvalitatīvas dzīves vides radīšana, nosakot efektīvu būvniecības procesa regulējumu, lai nodrošinātu ilgtspējīgu valsts ekonomisko un sociālo attīstību, kultūrvēsturisko un vides vērtību saglabāšanu, kā arī energoresursu racionālu izmantošanu. Tāpat, kā viens no svarīgākajiem faktoriem ir noteikts, ka visā ekonomiski pamatotajā ekspluatācijas laikā būvei un tās elementiem jāatbilst šādām būtiskām prasībām:   * mehāniskā stiprība un stabilitāte; * ugunsdrošība; * higiēna, nekaitīgums un vides aizsardzība; * lietošanas drošība un vides pieejamība; * akustika (aizsardzība pret trokšņiem); * energoefektivitāte; * ilgtspējīga dabas resursu izmantošana.   Būvniecības likums, vispārīgie būvnoteikumi un speciālie būvnoteikumi nosaka būvniecības procesa administratīvo regulējumu. Savukārt obligātās (minimālās) prasības būvēm, lai nodrošinātu to atbilstību Būvniecības likumā noteiktajām prasībām, ir ietvertas standartos, kuru obligātā piemērošana ir noteikta ar Ministru kabineta noteikumiem.  Tādējādi, valsts ir noteikusi, ka tā izdod būvnormatīvus, kuros nosaka tehniskās prasības attiecībā uz būvēm un to elementiem. Lai nodrošinātu kvalitatīvu un starptautiskām kvalitātes prasībām atbilstošu būvju būvniecību, Latvijas būvnormatīvos noteikto tehnisko prasību izpildei ir dotas atsauces uz projektēšanas un produktu standartiem. Šobrīd normatīvajos aktos ir atsauces uz apmēram 1000 obligāti piemērojamiem standartiem.  Turklāt būvniecības jomā darbojas arī Eiropas Savienības harmonizētie standarti *Eirokodi*, kas nosaka vienotas Eiropas Savienības prasības. Ievērojama daļa no *Eirokodiem* ir ar obligātu piemērošanu, taču arī brīvprātīgi piemērojami standarti atbilstoši Eiropas Savienības regulējumam kļūst par obligāti piemērojamiem strīdus gadījumā (izskatot strīdus, piemēro *Eirokodu* regulējumu).  Ņemot vērā iepriekš minēto, **ir secināms, ka būvspeciālists nevar veikt savus pienākumus kvalitatīvi, kā arī nodrošināt būves atbilstību Būvniecības likumā noteiktajām prasībām, ja tā rīcībā nav standarti un tehniskie normatīvi.**  2) Par konkrēto tehnisko prasību ieviešanu un tā kvalitatīvu izstrādi būvniecības procesā atbildīgi ir būvspeciālisti un būvdarbu veicēji.  Šobrīd būvspeciālistu reģistrā reģistrēti 7620 būvspeciālisti. Būvkomersantu reģistrā reģistrēti 5288 būvkomersanti.Saskaņā ar LVS sniegto statistiku 2016.gadā būvniecības jomas dažādu nosaukumu 947 standartus (ICS 01.100; 91; 93) iegādājušies 499 komersanti (jeb mazāk par 10% no būvkomersantu skaita) lietošanai 1929 personām (jeb aptuveni 25% no kopējā būvspeciālistu skaita). 530 (jeb 7% no kopējā būvspeciālistu skaita) Latvijas standartu lasītavu/bibliotēku lietotāji ir lasījuši 3295 dažādu nosaukumu standartus 16262 reizes.  **Ņemot vērā statistiku ir secināms, ka esošā sistēma nav pietiekami efektīva un nenodrošina obligāti piemērojamā regulējuma aktīvu un jēgpilnu izmantošanu būvniecības procesa, projektējot būves un veicot būvdarbus.**  Sertificētie speciālisti kā iemeslu tam, ka veicot savus profesionālos pienākumus, nelieto obligāti piemērojamus standartus, min standartu augsto cenu. Esošā standartu iegādes un apmaksas sistēma prasa finansiāli lielus ieguldījumus klientam, lai iegādātos visus tam nepieciešamos standartus.  Latvijas standartu bibliotēkā ir iespējams bez maksas iepazīties ar standartu saturu, bet tas nav pietiekami, lai būvspeciālists varētu standartus izmantot savā ikdienas profesionālajā darbā. Darbs lasītāvā ar standartu arī nav ērts, tas ir laikietilpīgs process.  Rezultāts - praksē piemēro standartu novecojošas vai kļūdainas redakcijas, kā rezultātā var rasties kļūdas aprēķinos un netiek nodrošināta praktiska normatīvo aktu ievērošana, kas rada bīstamību pie būvju būvniecības un ekspluatācijas.  3) Nacionālā standartizācijas institūcija sadarbībā ar kompetences pārbaudes iestādēm būvspeciālistiem nodrošinās tiešsaistes piekļuvi Latvijas standartiem (vairāk kā 5500 dažādi standarti). Tas ļaus speciālistiem apskatīt un izmantot vēlamo standartu jebkurā laikā un vietā, kā arī sekot līdzi standartu aktuālajām redakcijām.  Summas apmērs - 30 EUR gadā, aprēķināts ņemot vērā tiešās un netiešās izmaksas, kā arī Ministru kabineta 2015.gada 3.decembra rīkojumā Nr.767 “Par Eirokodeksa standartu uzlabošanas pasākumiem 2016.-2018.gadam” norādīto darbu izmaksas, ja Latvijas standartu tiešsaistes lasītavas piekļuvi būs jāizmanto ikvienam būvspeciālistu reģistrā reģistrētajam būvspeciālistam. Individuāla tiešsaistes piekļuve būvspeciālistiem nepieciešamajiem Latvijas standartiem gadā izmaksātu 250 eiro.  Nacionālā standartizācijas institūcija savā darbībā ievēro bezpeļņas raksturu atbilstoši starptautiskajiem standartizācijas principiem. Saņemtos līdzekļus Nacionālā standartizācijas institūcija izmantos, lai nodrošinātu esošo Eirokodeksa standartu uzturēšanu, tulkošanu un jaunu Eirokodeksa standartu pārņemšanu nacionālajā standartizācijas sistēmā, kā arī nodrošinātu nacionālo ekspertu dalību otrās paaudzes Eirokodeksa standartu izstrādāšanas procesā (Anotācijas pielikumā skat. “Būvspeciālistu standartu lasītavas” izmantošanas izmaksu pamatojumu).  Pēc būvspeciālistu standartu lasītavas izveides, visiem tās abonentiem standarti būs brīvi pieejami, kā rezultātā netiks gūti ienākumi no būvniecības standartu pārdošanas, kas ik gadu ir apmēram 80 000 – 90 000 EUR (bez PVN). Šis finansējums ir nepieciešams LVS pamatdarbības nodrošināšanai (skat. tabulu).  Esošie izdevumi:   |  |  | | --- | --- | | **Izdevumi būvniecības standartiem** | **Summa EUR** | | Tiešās ražošanas izmaksas (algas 1,5 cilvēki t.sk. nodokļi, telpas, komandējumi, sakaru, biroja u.c. izdevumi) | 48 000 | | Izmaksas atbalsta funkcijām (grāmatvedība, IT, mārketings u.c.) | 35 000 | | Administrācijas izmaksas (gada pārskats, reprezentācija u.c.) | 2000 | | Pārējās saimn. darb. izmaksas | 1500 | | KOPĀ: | 86 500 |   Papildus nepieciešamie izdevumi:   |  |  |  |  | | --- | --- | --- | --- | | INVESTĪCIJAS | | | | | N.p.k. | Pasākums | Rezultatīvie rādītāji | Finansējums | | 1. | Būvniecības speciālistu standartu lasītavas izveide | Iegādāta lasītavas uzturēšanai nepieciešamā tehnika un programmatūra. | 8 200 EUR | |  |  | KOPĀ: | 8 200 EUR | |  |  |  |  | | IKGADĒJA UZTURĒšANA | | | | | N.p.k. | Pasākums | Rezultatīvie rādītāji | Finansējums | | 1. | Lasītavas tehniskais nodrošinājums | Tiešsaistes piekļuve standartu lasītavai. | 8 300 EUR | | 2. | Personāls lasītavas uzturēšanai | Atbalsts lasītavas lietotājiem un LVS/STK ekspertiem. | 45 000 EUR | | 3. | Eirokodeksa standartu tulkošana | Pārtulkoti 6 standarti, standartu grozījumi un standartu koriģējumi. | 6 000 EUR | | 4. | Eirokodeksa standartu Nacionālo pielikumu izstrādāšana | Izstrādāti 8 Eirokodeksa nacionālie pielikumi. | 13 000 EUR | | 5. | Ekspertu dalība CEN darba grupās | Dalība 10 darba grupas sēdēs gadā. | 12 000 EUR | | 6. | Ekspertu dalība apmācībās par projektēšanu saksaņā ar Eirokodeksiem | Dalība 2 apmācībās gadā. | 6 000 EUR | | 7. | Informatīvais atbalsts Eirokodeksu standartu lietotājiem | Izveidota un regulāri atjaunināta informatīva interneta vietne / sadaļa LVS mājas lapā. | 5 000 EUR | |  |  | KOPĀ: | 95 300 EUR |   Nacionālajai standartizācijas iestādei katru gadu ir jāsaskaņo ar Ekonomikas ministriju no būvniecības standartu abonēšanas saņemtā finansējuma izlietojumu, un tas ir novirzāms tikai būvniecības nozares standartu attīstībai.  Ekonomikas ministrija uzskata, ka tās piedāvātais risinājums nekādā veidā nepārkāpj Satversmē garantētās tiesības uz īpašumu (tiesības uz komercdarbību). Ekonomikas ministrijas izstrādātais regulējums nodrošina vienlīdzības principa ievērošanu, nosakot pienākumu visām būvspeciālistu kompetences pārbaudes iestādēm noslēgt un uzturēt spēkā līgumu ar Nacionālo standartizācijas institūciju, savukārt maksa par vienotās abonēšanas sistēmas izveidošanu ir attiecināmā uz visiem sertificētajiem būvspeciālistiem.  **Leģitīmais mērķis – garantēt sabiedrības drošību un citu personu tiesības.** Pienākums abonēt standartus un maksāt gada abonēšanas maksu ir saistīts ar nepieciešamību nodrošināt sabiedrības drošību un citu personu tiesības. Teritorijas plānošanas ietvaros tiek plānota sabiedrības dzīves telpa, savukārt būvniecības procesā tā tiek realizēta, īstenota apvidū. Ņemot vērā, ka būvniecības procesa stūrakmens ir sertificētais būvspeciālists, tieši tā profesionālā darbība un profesionālo pienākumu pildīšanas kvalitāte nodrošina sabiedības kopumā un katra indivīda dzīves telpas drošību, kvalitāti un nekaitīgumu. Caur sertificēto būvspeciālistu un būvkomersantu regulējumu valsts nodrošina katram indivīdam Satversmē garantētās tiesības.  Sertificētā būvspeciālista profesionālās darbības kvalitāte ir tiešā veidā atkarīga no standartu lietošanas, standartu lietošana tiešā veidā ir atkarīga no standartu pieejamības  Noteikumu projektā piedāvātais vienotais standartu abonēšanas risinājums nodrošinās ērtu visu uz būvniecības nozari attiecināmo standartu pieejamību. Attiecīgais būvspeciālists varēs piekļūt tam nepieciešamajam standartam jebkurā vietā un jebkurā brīdī un attiecīgi izmantot tos, pildot profesionālos pienākumus. Šādi tiks veicināta būvju kvalitāte, atbilstība normatīvo aktu prasībām un Būvniecības likumā noteiktajiem principiem.  Ekonomikas ministrija ir secinājusi, ka spēkā esošie **alternatīvie risinājumi** praksē ir pierādījuši savu neefektivitāti. Spēkā esošais regulējums ļauj sertificētiem speciālistiem brīvprātīgi iegādāties tiem nepieciešamos standartus (noslēdzot abonēšanas līgumu vai nopērkot atsevišķus standartus) vai iepazīties ar to saturu lasītāvā bez maksas. Pirmais risinājums uzliek lielu finansiālu slogu, īpaši patstāvīgi praktīzējošiem būvspeciālistiem, savukārt, darbs lasītāvā ir laikietilpīgs un neērts.  **Samērīgums.** Normatīvie akti būvniecības jomā nosaka standartu obligātu piemērošanu būvniecības procesā. Patreiz spēkā ir ap 5500 Latvijas nacionālie standarti un Eirokodi. Tas nozīmē, ka katram būbspeciālistam jau šobrīd ir jāiegādājas tam nepeiciešamie standarti vai jālasa (jānoraksta nepieciešamais saturs) tie lasītāvā. Abos gadījumos tas uzliek lielāku slogu personai. Noteikumu projekta saskaņošanas procesā būvspeciālistu kompetences pārbaudes iestādes ir norādījušas, ka būvspeciālistiem ikdienā ir nepieciešami vismaz ap 100 stadartiem. Ņemot vērā, ka standarti atrodas nepārtrauktā jaunrades procesā, tiek izdoti jauni standarti, kā arī grozīti spēkā esošie (gan Latvijs Republikas līmenī, gan Eiropas Savienības līmenī), būvspeciālstiem ir jāseko visām izmaiņām un jāiegādājas standartu aktuālās versijas. Vienotais abonēšanas instruments nodrošinās standartu aktuālās redakcijas pieejamību, kā arī visu no jauna pieņemto standartu pieejamību. Abonēšanas maksa šajā gadījumā ir noteikta 30 EUR apmērā, kas ir samērīgs un neuzliek lielu finansiālu slogu pat vismazāk praktizējošam būvspeciālistam.  Tādējādi **noteikumu projektā piedāvātā vienotā standartu abonēšanas sistēmā ir efektīvākais risinājums, kas vismazāk ierobežo personas tiesības.**  **Ekonomikas ministrija secina, ka piedāvātais regulējums nodrošina leģitīmā mērķa – sabiedrības drošību un personu tiesību aizsardzību, sasniegšanu, tas ir samērīgs ar to, kā arī vismazāk ierobežo sertificēto personu tiesības, garantējot tām ērtu un jēgpilnu instrumentu tā profesionālās darbības veikšanai nepieciešamo standartu pieejamībai.**  Noteikumu Nr. 610 11. punktā ir noteikts, ka būvinspektora amata pienākumu pildīšanu iekļauj personas praktiskā darba pieredzē, kas nepieciešama būvspeciālista sertifikāta saņemšanai, kā arī būvspeciālista patstāvīgajā praksē. Latvijas Pašvaldību savienība un Būvniecības valsts kontroles birojs ir izteikuši iebildumu, ka būvvaldēs ir nodarbināti būvinženieri, kuri pilda būvinspektora palīga pienākumus, bet saskaņā ar pašreizējo normatīvo regulējumu, viņiem nav iespējas saņemt būvspeciālista sertifikātu. Tādējādi tiek ierobežotas būvinspektoru palīgu izaugsmes iespējas un pašvaldību būvvaldes saskaras ar problēmām, kas saistītas ar kvalificētu un sertificētu būvspeciālistu iesaistīšanu būvinspektoru darbā. Tādējādi noteikumu projektā ir iekļauta norma, ka arī būvinspektora palīga pienākumu pildīšanu iekļauj personas praktiskā darba pieredzē atbilstoši minimālai praktiskā darba pieredzes programmai, kas nepieciešama būvspeciālista sertifikāta saņemšanai būvuzraudzības specialitātē, kā arī būvspeciālista patstāvīgajā praksē būvdarbu vadīšanas specialitātē vai būvuzraudzības specialitātē. Praktiskā darba pieredzē tiks ieskaitīta arī būvinspektora un būvinspektora palīga amata pienākumu pildīšana, kas veikta līdz šo noteikumu spēkā stāšanās dienai. Arī būvvaldes vadītāja un būvvaldes arhitekta amata pienākumu pildīšanu turpmāk plānots iekļaut būvspeciālista patstāvīgajā praksē, kā arī var iekļaut nepieciešamajā pieredzē, kas ir nepieciešama sertifikāta saņemšanai.  Saskaņā ar noteikumu projektā noteikto Būvniecības informācijas sistēmā, ievērojot normatīvajos aktos par komercnoslēpumu un datu aizsardzību noteiktos ierobežojumus (publiskojamās informācijas apjoms ir saskaņots ar Valsts datu inspekciju), publiski tiek norādīta informācija par būvspeciālista veiktajiem darbiem (būvniecības lietas numurs, būves galvenais lietošanas veids (ārvalstīs), objekta adrese (ārvalstīs), būves grupa (Latvijā esošajām būvēm), darbu izpildes laiks, darbības sfēra, līdzdalības pakāpe). Minētās informācijas publicēšanas mērķis ir sniegt pilnu un vispusīgu informāciju par sertificētā būvspeciālista uzkrāto profesionālo pieredzi. Šāda informācija ir svarīga pasūtītājam, kura pienākums saskaņā ar Būvniecības likuma 19. panta trešo daļu ir izvēlēties normatīvajiem aktiem atbilstošus būvniecības procesa dalībniekus, proti būvprojekta izstrādātāju, būvprojekta ekspertīzes veicēju, būvdarbu veicēju un būvuzraudzības veicēju. Būvspeciālistu darba pieredze ļaus novērtēt attiecīgā būvspeciālista atbilstību pasūtītāja definētai būvniecības iecerei, samazinot ar kvalitāti saistītus riskus. Noteikumos noteiktais publicējamās informācijas kopums sniegs pilnu informāciju par būvspeciālista veiktajiem darbiem un pieredzi: būvniecības lietas numurs nepieciešams, lai Būvniecības informācijas sistēmā sadaļā e-pakalpojumi “Sabiedrības informēšana par būvniecības procesiem” būtu iespējams iepazīties ar konkrētās būves jau šobrīd publiski pieejamo būvniecības informāciju. Būves galvenais lietošanas veids un objekta adrese ir jānorāda tika ārpus Latvijas Republikas veiktajiem darbiem, jo Būvniecības informācijas sistēmā publiski pieejama informācija tikai par Latvijas teritorijā veikto būvniecību. Būves galvenais lietošanas veids ļaus novērtēt būvspeciālista pieredzi attiecīgo būvju būvniecības procesā, piemēram, viena dzīvokļa dzīvojamo māju būvniecība, daudzdzīvokļu dzīvojamo māju būvniecība, publisko ēku būvniecība, autoceļu būvniecība, untml.). Adrese ārvalstī esošās būves gadījumā ir nepieciešama, lai publiski pieejamā informācijā atrastu attiecīgo objektu un gūtu par to priekšstatu. Būves grupa (atbilstoši vispārīgajiem būvnoteikumiem attiecas tikai uz Latvijas teritorijā veikto būvniecību), lai būtu iespējams novērtēt kādas sarežģītības būvju būvniecībā būvspeciālists ir ieguvis pieredzi (kopā ir 3 grupas, 1.grupā ietilpst ļoti vienkāršas būves – lapenes, palīgēkas untml., 3.grupā – ļoti sarežģītas, proti, publiskās ēkas, daudzdzīvokļu dzīvojamās mājas virs 6 stāviem untml, 2.grupā – pārējās būves). Darbu izpildes laiks ir nepieciešams, lai novērtētu cik sena pieredze ir attiecīgajām būvspeciālistam. Darbības sfēra (informācija, kurā no piešķirtajām darbības sfērām veikta darbība) un līdzdalības pakāpe (informācija, vai būvspeciālists ir bijis projekta vadītājs, projekta daļas vadītājs) palīdz novērtēt kādus tieši profesionālos pienākumus konkrētā objeta būvniecībā ir pildījis attiecīgais speciālists, piemēram, vai būvspeciālists ir pildījis būvprojekta vadītāja pienākumus, vai projektējis konstrukcijas vai, piemēram, iekšējos komunikācijas tīklus.  Visa minētā informācija attiecas tikai uz konkrētā būvspeciālista profesionālo darbu un nekādā veidā neskar pasūtītāja intereses. Informācija par pasūtītāju un tā būvniecības ieceri tiek norādīta tikai caur atsauci uz būvniecības lietas numuru, caur ko var atrast tikai tādu informāciju, kas jau šobrīd ir publiski pieejama, nodrošinot Būvniecības likuma 4. panta ceturtajā punktā minētā sabiedrības līdzdalības principa ievērošanu.  Publiski tiek norādīts arī brīdinājuma izteikšanas pamatojums un lēmuma spēkā stāšanās datums, būvspeciālista sertifikāta vai darbības sfēras apturēšanas vai anulēšanas pamatojums un lēmuma spēkā stāšanās datums. Minētajā pamatojumā publiski tiks norādīta šāda informācija: “būvspeciālista iesniegums” vai “Būvspeciālista patstāvīgās prakses prasību pārkāpums”.  Saskaņā ar Fizisko personu datu aizsardzības likuma 7.panta piektajā punktā noteikto, datu apstrāde nepieciešama, lai nodrošinātu sabiedrības interešu ievērošanu vai realizētu publiskās varas uzdevumus, kuru veikšanai personas dati ir nodoti pārzinim vai pārraidīti trešajai personai.  Būvniecības jomu regulējošo normatīvo aktu mērķis, citu starpā, ir kvalitatīvas dzīves vides radīšana, kas nodrošināma panākot to, lai būves projektētu un būvētu tā, lai tiktu nodrošināta droša būvju lietošana. Ņemot vērā būvniecības kvalitātes tiešo ietekmi uz cilvēku veselību, drošību un dzīvību būvniecības joma tiek reglamentēta, izvirzot stingrākas prasība šajā jomā strādājošajiem arhitektiem, projektētājiem, būvdarbu vadītājiem, būvuzraugiem un būvekspertiem, tādēļ minētās informācijas publiska norādīšana ir svarīgs nosacījums, lai nodrošinātu sabiedrību un potenciālos pasūtītājus ar informāciju par būvspeciālista profesionālo pieredzi attiecīgu būvju projektēšanā vai būvniecībā, nodrošinātu, ka netiek nodarbinātas personas bez attiecīgas pieredzes vai slēpta dalība nekvalitatīvu projektu izstrādē un būvniecībā.  Papildus augstāk minētajiem argumentiem arī likuma „Par reglamentētajām profesijām un profesionālās kvalifikācijas atzīšanu” mērķi, kuri noteikti 2.pantā ir: 1) nodrošināt profesionālās darbības atbilstību noteiktām kvalitātes prasībām un kritērijiem, ja šī darbība ir saistīta ar sabiedrības interešu aizsardzību, tās drošību un veselības aizsardzību; 2) aizsargāt atsevišķas sabiedriski nozīmīgas profesijas pret nekvalificētu personu iesaistīšanu tajās, nosakot šīm profesijām paaugstinātas prasības. (…)  Savukārt minētā likuma 7.pants nosaka, ka reglamentētas ir profesijas arhitektūras un būvniecības jomā.  Tādējādi likumdevējs profesijas abās iepriekš minētajās jomās ir noteicis par tādām, kuras ir saistītas ar sabiedrības interešu aizsardzību un drošību, tāpēc personām, kas arhitektūras vai būvniecības jomā noteiktajās specialitātēs praktizē, izvirzītas augstākas prasības profesionālās kompetences novērtēšanai un ar to saistītās informācijas publiskošanai, lai nodrošinātu, ka sabiedrības intereses tiek aizsargātas un garantēta tās drošība.  Savukārt, lai aizsargātu datu subjekta intereses, pārzinis nodrošina godprātīgu un likumīgu personas datu apstrādi un personas datu apstrādi tikai atbilstoši paredzētajam mērķim un tam nepieciešamajā apjomā.  Ņemot vērā minēto secināms, ka publiskojamā informācija ir samērīga leģitīmā mērķa sasniegšanai un nav pretrunā Satversmei.  Noteikumu projekts papildināts ar normu par būvniecības informācijas sistēmas būvspeciālistu reģistru papildināšanu ar informatīvu norādi, kurā kompetences pārbaudes iestāde saskaņā ar klasifikatorā noteikto, varēs norādīt informāciju par būvspeciālista praktisko pieredzi darbības sfērā. Informatīvā norāde neierobežo būvspeciālista tiesības, kā arī neparedz atsevišķu kompetences novērtēšanas pārbaudījumu, bet informē pasūtītāju par būvspeciālista specializāciju, kas izriet no tā veiktajiem darbiem.  Kompetences pārbaudes iestāde būs atbildīga par atbilstoša klasifikatora sagatavošanu ievietošanai būvniecības informācijas sistēmā. Minētās prasības nodrošināšanai būs nepieciešamas Būvniecības informācijas sistēmas funkcionalitātes izmaiņas.  Attiecībā uz būvspeciālista patstāvīgās prakses uzraudzību Būvniecības likuma 13. panta (91) daļa nosaka, ka kompetences pārbaudes iestāde būvspeciālista patstāvīgās prakses uzraudzības ietvaros reizi piecos gados pārbauda būvspeciālista iesniegto informāciju par patstāvīgo praksi, par izglītību un apgūtajām profesionālās pilnveides programmām vai citiem kompetenci paaugstinošiem pasākumiem sertifikātā norādītajā jomā, kā arī kompetences pārbaudes iestādes rīcībā nonākušos faktus par iespējamiem būvspeciālista pārkāpumiem, un noteikumu Nr. 610 40.3. apakšpunkts, kas nosaka, ka pēc sertitifikāta piešķiršanas vai termiņa pagarināšanas būvspeciālistam ir pienākums patstāvīgi praktizēt sertifikātā norādītajā darbības sfērā vismaz trīs gadus piecu gadu laikā. Ņemot vērā, ka būvspeciālistiem var būt piešķirti būvspeciālista sertifikāti vairākās darbības sfērās, tad šāda noteikumu Nr. 610 nosacījuma izpilde ir praktiski neiespējama un būvspeciālisti ir spiesti apturēt vai anulēt darbības sfēras, kurās nav iegūta pietiekama patstāvīgā prakse. Tādējādi tiek samazināta konkurence un ierobežotas būvspeciālistu iespējas uzturēt patstāvīgo praksi visās darbības sfērās.  Savukārt noteikumu projekts paredz pilnveidot būvspeciālistu patstāvīgās prakses uzraudzības kārtību, nosakot, ka kompetences pārbaudes iestāde ne retāk kā reizi piecos gados veic būvspeciālista patstāvīgās prakses pārbaudi saskaņā ar Būvniecības likuma 13. panta (9.1) daļā noteikto un gadījumos, kad būvspeciālists nav praktizējis vismaz divus gadus piecu gadu periodā, tam nav bijuši profesionālās pilnveides pasākumi, kā arī gadījumos, ja ir bijuši pārkāpumi, būvspeciālistam ir jānokārto kompetences pārbaude.  Ņemot vērā profesionālās darbības specifiku, patstāvīgā prakse būvdarbu vadīšanas un būvuzraudzības specialitātēs vienas darbības sfēras ietvaros tiek summēta.  Kompetences pārbaudi nodrošina kompetences pārbaudes iestādes izveidota ekspertu komisija, kuras locekļiem noteikumu projektā ir izvirzītas paaugstinātas prasības, tai skaitā, tiem veicot kompetences pārbaudi, aizliegts atrasties interešu konflikta situācijā likuma "Par interešu konflikta novēršanu valsts amatpersonu darbībā" izpratnē. Ņemot vērā, ka kompetences pārbaudes iestādes ir akreditētas nacionālajā akreditācijas institūcijā kā personāla sertificēšanas institūcija saskaņā ar normatīvajiem aktiem par atbilstības, tām būvspeciālistu kompetences novērtēšanas prasību izpilde ir jānodrošina saskaņā ar standartā LVS EN ISO/IEC 17024:2012 „Atbilstības novērtēšana. Vispārīgās prasības personu sertificēšanas institūcijām” noteikto, tad saskaņā ar minētā standarta 6.1.7.punktu kompetences pārbaudes iestādei tās personālam jāpieprasa parakstīt dokumentu, ar kuru viņi apņemas izpildīt sertifikācijas institūcijas definētos noteikumus, ieskaitot tos, kas attiecas uz konfidencialitāti, neietekmējamību un interešu konfliktu.  Noteikumu Nr. 610 darbības laikā ir konstatētas problēmas kompetences pārbaudes iestādēm 38.1. apakšpunktā noteiktās normas piemērošanā, kas nosaka, ka gadījumos, ja ir saņemta sūdzība vai cita informācija par būvspeciālista patstāvīgās prakses vai profesionālās ētikas pārkāpumiem, izvērtējot sūdzības būtību, kompetences pārbaudes iestāde var pieņemt lēmumu par brīdinājuma izteikšanu. Noteikumu projekts ir precizēti gadījumi, kad kompetences pārbaudes iestāde, pēc sūdzības vai saņemtās informācijas par būvspeciālista profesionālās darbības vai ētikas pārkāpumiem, var pieņemt lēmumu par brīdinājuma izteikšanu būvspeciālistam, piemēram par pārkāpumiem, kas saistīti ar kompetences pārbaudes iestādes apstiprinātā profesionālās ētikas kodeksa neievērošanu, par labai profesionālajai praksei neatbilstošu rīcību vai rīcību, kas neatbilst nepieciešamajam kompetenču, prasmju un zināšanu līmenim, par pārkāpumiem, kas saistīti ar būvniecību reglamentējošos normatīvajos aktos būvspeciālistam noteikto pienākumu nepildīšanu, nepienācīgu pildīšanu vai standartos noteikto prasību neievērošanu, ja tas nav radījis būtisku apdraudējumu cilvēka veselībai, dzīvībai vai videi.  Noteikumos Nr. 610 tika pirmo reizi noteikta kārtība būvspeciālista sertifikāta vai darbības sfēras apturēšanai vai anulēšanai. Ņemot vērā Ekonomikas ministrijā saņemtās sūdzības par kompetences pārbaudes iestāžu pieņemtajiem lēmumiem par būvspeciālista sertifikāta vai darbības sfēras apturēšanu vai anulēšanu, noteikumu projektā ir precizēti pārkāpumu veidi, pamatojoties uz kuriem kompetences pārbaudes iestāde var pieņemt lēmumu par sertifikāta vai darbības sfēras apturēšanu vai anulēšanu.  Saskaņā ar noteikumu projektā noteikto, kompetences pārbaudes iestāde, var pieņemt lēmumu par būvspeciālista sertifikāta vai darbības sfēras apturēšanu uz nenoteiktu laiku, ja kompetences pārbaudes iestādes rīcībā ir informācija, ka attiecībā uz būvspeciālistu prokurors ir pieņēmis lēmumu saukt pie kriminālatbildības par noziedzīga nodarījuma izdarīšanu būvniecības jomā, ir saņemts būvspeciālista iesniegums, vai būvspeciālists nav samaksājis gada uzraudzības maksu, nav noteiktā termiņā iesniedzis kompetences pārbaudes iestādei tās pieprasīto informāciju, kā arī gadījumā, ja būvspeciālists nav atkārtoti nokārtojis patstāvīgās prakses uzraudzības ietvaros organizēto kompetences pārbaudi.  Papildus noteikumu projektā ir noteikta iespēja, ka kompetences pārbaudes iestāde var pieņemt lēmumu par sertifikāta vai darbības sfēras apturēšanu uz laiku no trīs mēnešiem līdz desmit gadiem, (noteikumos Nr. 610 varēja apturēt sertifikāta vai darbības sfēru uz laiku līdz vienam gadam) ja būvspeciālists apzināti sniedzis nepatiesas ziņas, nav konstatējami pierādījumi, ka būvspeciālists pats kontrolējis, vadījis vai tieši izpildījis darbus, par kuriem viņš parakstījies kā atbildīgais būvspeciālists, būvspeciālistam pēc atkārtotas kompetences pārbaudes sekmīgas nokārtošanas nākošo divu gadu laikā piemērots vismaz viens brīdinājums, būveksperts vai būvuzraugs nav izpildījis būvniecību reglamentējošos normatīvajos aktos noteikto prasību par neatkarības ievērošanu, būveksperts ir nepamatoti sniedzis pozitīvu ekspertīzes atzinumu, kā arī par jebkuru būvspeciālista rīcību būvniecības procesā, kas būtiski apdraudējusi vai varēja apdraudēt cilvēka veselību, dzīvību vai vidi.  Kompetentā iestāde, izmantojot Būvniecības informācijas sistēmas un Sodu reģistra datu apmaiņas risinājumu pārbauda vai Sodu reģistrā nav iekļautas ziņas, pamatojoties uz kurām var tikt apturēta vai atjaunota būvspeciālista sertifikāta darbība vai anulēts būvspeciālista sertifikāts. Ja Sodu reģistrā ir šādas ziņas Būvniecības informācijas sistēma saņem paziņojumu no Sodu reģistra. Būvniecības informācijas sistēmā no Sodu reģistra tiek saņemtas ziņas par iestādi, kurā pieņemts lēmums (nolēmums), kriminālprocesa numuru, kurā pieņemts lēmums (nolēmums), un Krimināllikuma pantu, pēc kura klasificēts noziedzīgs nodarījums. Papildus ziņas, tai skaitā informācija par jomu kurā izdarīts noziedzīgs nodarījums, kuras nepieciešamas lēmuma pieņemšanai par būvspeciālista sertifikāta apturēšanu, atjaunošanu vai anulēšanu, kompetences pārbaudes iestāde pieprasa no iestādes, kura pieņēmusi lēmumu vai no būvspeciālista.  Kompetences pārbaudes iestāde būvspeciālista patstāvīgās prakses uzraudzības ietvaros, saskaņā ar APL noteikto termiņu, pieņemot lēmumu par arhitekta prakses sertifikāta vai būvprakses sertifikātā norādītās darbības sfēras apturēšanu uz laiku vai anulēšanu, ņem vērā citustarp arī tos normatīvo aktu pārkāpumus, ko būvspeciālists veicis kā būvvaldes amatpersona.  Būvniecības likuma 13. panta sestā daļa nosaka, ka būvspeciālisti var veikt būvekspertīzes tikai tajās jomās, kurās tiem ir patstāvīgās prakses tiesības. Attiecīgi, vienlaikus ar sertifikātu būvekspertīzes specialitātes darbības sfērās jābūt derīgam arhitekta prakses sertifikātam vai būvprakses sertifikātam projektēšanas, būvdarbu vadīšanas, būvuzraudzības specialitātes līdzīgā (atbilstošā) darbības sfērā. Būvekspertīzes specialitātes darbības sfēras izriet no būvniecību reglamentējošiem normatīvajiem aktiem, kas nosaka gadījumus, kad veicama būvprojektu vai būvju ekspertīze.  Izvērtējot būvekspertu sertificēšanas procesa gaitu, Ekonomikas ministrija ir konstatējusi, ka 2016. gadā ir sertificēti 105 būveksperti, no kuriem tikai 16 ir sertificēti ēku, ceļu vai tiltu ekspertīžu veikšanai, bet noteikumu Nr. 610 1. un 2. pielikumā būvekspertīzes specialitātē ir noteiktas 35 darbības sfēras. Tādējādi ir izveidojusies situācija, ka daudzās darbības sfērās, jo īpaši dažādu veidu būvju ekspertīžu veikšanā, nav sertificēts neviens būvspeciālists. Konsultējoties ar Būvniecības valsts kontroles biroju, Latvijas Arhitektu savienību, Latvijas Būvinženieru savienību, Latvijas Siltuma, gāzes un ūdens tehnoloģijas inženieru savienību un Latvijas Nacionālo akreditācijas biroju, lai veicinātu būvspeciālistu sertificēšanos būvekspertīzes specialitātē un mazinātu būvekspertu deficītu, lai varētu pretendēt uz būvekspertīzes sertifikāta saņemšanu, būvspeciālistam Noteikumu projektā ir noteiktas paaugstināts prasības attiecībā uz iepriekšējo praksi un atvieglotas prasības attiecībā uz kompetences pārbaudījumu.  Lai iegūtu sertifikātu būvekspertīzes specialitātē turpmāk būs šādas prasības:  1) Būvniecības likuma noteiktajām prasībām atbilstoša otrā līmeņa profesionālā augstākā izglītība;  2) Vismaz 7 gadi (iepriekš 5 gadi) aktīvs patstāvīgā prakses sertifikāts pamatdarbībā – arhitektūras jomā vai projektēšanas, būvdarbu vadīšanas, būvuzraudzības specialitātes attiecīgajā darbības sfērā;  3) pēdējos piecos gados būvspeciālistam nav konstatēti tādi profesionālās darbības un profesionālās ētikas pārkāpumi, par kuriem ir izteikti 2 brīdinājumi vai apturēta būvspeciālista sertifikāta darbība, izņemot, ja būvspeciālista sertifikāta darbība ir bijusi apturēta par nenomaksātu patstāvīgās prakses uzraudzības gada maksu vai būvspeciālistu reģistrā neievadītu informāciju;  4) pretendēt uz tiesībām veikt ekspertīzes trešās grupas būvju būvprojektiem būvspeciālists var, ja tas pēdējos 10 gados attiecīgajā darbības sfērā ir izstrādājis vismaz trīs trešās grupas būvju būvprojektus vai būvprojekta sadaļas attiecīgajā darbības sfērā.  Savukārt tiks atvieglotas prasības attiecībā uz pārbaudījumu – šobrīd Būvniecības valsts kontroles birojs (turpmāk – BVKB) ir noteicis divu līmeņu pārbaudi – testu specialitātē un praktisko daļu - vienas būvprojekta ekspertīzes aizstāvēšanu. Ņemot vērā, ka būvspeciālista profesionālā kompetence ir jau pārbaudīta un tiek uzturēta pamatdarbības jomā (projektēšanas, būvdarbu vadīšanas, būvuzraudzības specialitātes attiecīgajā darbības sfērā), turpmāk eksāmenam nebūs praktiskās daļas, nosakot, ka kompetences pārbaude būvekspertīzes specialitātē ietver būvspeciālista atbilstības novērtēšanu augstāk minētajiem kritērijiem un normatīvo aktu zināšanu un piemērošanas pārbaudi (testu būvekspertīzes specialitātē). Būvprojektu un būvju ekspertīžu kvalitātes vērtēšana notiks patstāvīgās prakses uzraudzības ietvaros. Lai BVKB Būvspeciālistu sertificēšanas nodaļas eksperti varētu izvērtēt veikto ekspertīžu kvalitāti, būvekspertīzes būvspeciālistam pēc sertifikāta iegūšanas BVKB izvērtēšanai būs jāiesniedz pilna informācija un dokumentu kopums par pirmo veikto būvekspertīzi, tāpat arī turpmāk veicot uzraudzību un informācijas pārbaudi (ne retāk kā reizi piecos gados), izlases veidā tiks veikta ekspertīžu kvalitātes pārbaude.  Lai uzturētu būveksperta nevainojamas reputācijas un augstas klases profesionalitātes rādītājus, noteikumu projekts nosaka, ka būveksperta sertifikātu par pārkāpumiem būvekspertīzes specialitātē aptur visās darbības sfērās, neatkarīgi no tā, kurā no darbības sfērām ir konstatēts pārkāpums. Ja būvspeciālistam par pārkāpumiem apturēts pamatsertifikāts (arhitekta praksē, projektēšanā, būvdarbu vadīšanā, būvuzraudzībā), tiek apturēts arī būvekspertīzes sertifikāts, atjaunots tas tiek 5 gadus pēc pamatsertifikāta apturēšanas termiņa beigām, ja būvspeciālists atbilst pārējām noteikumu projekta minētajām prasībām.  Noteikumu projektā, saskaņojot ar Latvijas Dzelzceļnieku savienību, svītrotas vairākas būvekspertīzes darbības sfēras:  dzelzceļa signalizācijas sistēmu būvprojektu ekspertīze;  dzelzceļa kontakttīklu būvprojektu ekspertīze;  dzelzceļa signalizācijas sistēmu ekspertīze;  dzelzceļa kontakttīklu ekspertīze.  Papildus, ņemot vērā Latvijas Siltuma, gāzes un ūdens tehnoloģijas inženieru Būvniecības speciālistu sertifikācijas centra ieteikumu, ir precizētas šādas darbības sfēras:   * *Pārvades gāzes un naftas apgādes sistēmu projektēšana;* * *Pārvades gāzes un naftas apgādes sistēmu būvdarbu vadīšana;* * *Pārvades gāzes un naftas apgādes sistēmu būvdarbu būvuzraudzība*.   Ņemot vērā izmaiņas, kas saistītas ar sertificēšanas darbības sfērām, nepieciešamas Būvniecības informācijas sistēmas funkcionalitātes izmaiņas.  Noteikumu projektā paredzēts papildināt Būvniecības informācijas sistēmā būvspeciālistu reģistra saturu ar informāciju par personām, kuras ieguvušas profesionālo kvalifikāciju ārvalstīs un ārvalstu personām, kuras vēlas sniegt īslaicīgos pakalpojumus arhitektūras, būvniecības vai elektroenerģētikas reglamentētajās profesijās atbilstoši Eiropas Parlamenta un Padomes 2005. gada 7. septembra Direktīvai 2005/36/EK par profesionālo kvalifikāciju atzīšanu.  Tā kā pašlaik Būvniecības informācijas sistēmā ir grūtības reģistrēt personas, kuras sniedz īslaicīgus pakalpojumus, kā arī nepieciešamas izmaiņas Būvniecības informācijas sistēmā iekļaujamajai informācijai par ārvalstu būvspeciālistiem, nepieciešamas funkcionalitātes izmaiņas Būvniecības informācijas sistēmā.  Ņemot vērā, ka kompetences pārbaudes iestādēm radās atšķirīga izpratne par noteikumu Nr. 610 54. punkta regulējuma piemērošanu attiecībā uz būvspeciālistu sertifikātu, kuri piešķirti līdz 2014. gada 30. septembrim, pārreģistrāciju Būvniecības informācijas sistēmā, noteikumu projekts precizē šo sertifikātu pārreģistrācijas kārtību, nosakot, ka kompetences pārbaudes iestāde līdz 2018. gada 31. decembrim:   1. Būvspeciālistu reģistrā aktualizē informāciju par būvspeciālistam piešķirtajām darbības sfērām saskaņā ar noteikumu projekta 1. pielikumu; 2. pieņem lēmumu par būvspeciālista tiesībām veikt patstāvīgo praksi bez termiņa ierobežojuma vai Būvniecības likuma pārejas noteikumu 3. vai 4. punktā minētajā gadījumā ar derīguma termiņu līdz 2020.gada 31.decembrim; 3. nosūta būvspeciālistam uzaicinājumu uz patstāvīgās prakses uzraudzības ietvaros organizēto kompetences pārbaudi, ja būvspeciālistam nav kompetences pārbaudes iestādes noteiktajā apjomā veikta patstāvīgā prakse, nav apgūtas profesionālās pilnveides programmas, vai nav bijuši citi kompetenci paaugstinoši pasākumi sertifikātā norādītajā jomā.   Ar šo noteikumu stāšanos spēkā, spēku zaudēs Ministru kabineta 2014.gada 7.oktobra noteikumi Nr.610 “Būvspeciālistu kompetences novērtēšanas un patstāvīgās prakses uzraudzības noteikumi” (“Latvijas Vēstnesis”, 2014., 203 (5263).  Normām, kuru ieviešanai nepieciešama Būvniecības informācijas sistēmas funkcionalitātes izstrāde noteikts vēlāks spēkā stāšanās termiņš. |
| 3. | Projekta izstrādē iesaistītās institūcijas | Ekonomikas ministrija. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | 7620 būvspeciālisti, pašvaldību būvvaldes, Būvniecības valsts kontroles birojs. |
| 2. | Tiesiskā regulējuma ietekme uz tautsaimniecību un administratīvo slogu | Informācijas sniegšanas apjoms būvspeciālistu kompetences novērtēšanas un patstāvīgās prakses uzraudzības procesā paliek iepriekšējā līmenī. |
| 3. | Administratīvo izmaksu monetārs novērtējums | Šobrīd BIS būvspeciālistu reģistrā ir reģistrēti 7620 būvspeciālisti. Visiem datubāzē jau reģistrētiem būvspeciālistiem jāiesniedz informācija par iepriekšējā kalendāra gadā veikto profesionālo darbību, apgūtajām pilnveides programmām, jāaktualizē sava izglītības un kontaktinformācija, kā arī jānorāda informācija par noslēgto līgumu ar Latvijas Nacionālo standartizācijas institūciju. Dokumentu sagatavošanai nepieciešamais laiks vienam būvspeciālistam nepārsniedz vidēji 3 stundas. Atbilstoši Centrālās statistikas pārvaldes datiem vienas stundas darba spēka izmaksas darbības veidā „(F) Būvniecība” 2016.gada 4.ceturksnī bija 5,18 euro. Informācija jāiesniedz vienu reizi gadā.  C= (f x l) x (n x b) =  = (5,18 x 3) x (7620 x 1) = 1 184148 euro  Katru gadu būvspeciālista sertifikātu pirmo reizi piešķir vidēji 600 būvspeciālistiem. Lai pretendētu uz būvspeciālista sertifikāta saņemšanu vai darbības sfēru papildināšanu, persona kompetences pārbaudes iestādē iesniedz iesniegumu un attiecīgās darbības sfēras būvspeciālista apliecinājumu par minimālās praktiskā darba pieredzes programmas izpildi, kompetences pārbaudes iestādes noteiktos papildu dokumentus un būvspeciālistu reģistrā ievada: informāciju par izglītību un darbu sarakstu. Dokumentu sagatavošanai nepieciešamais laiks vienam pretendentam nepārsniedz vidēji 3 stundas. Atbilstoši Centrālās statistikas pārvaldes datiem vienas stundas darba spēka izmaksas darbības veidā „(F) Būvniecība” 2016.gada 4.ceturksnī bija 5,18 euro. Informācija jāiesniedz vienu reizi.  C= (f x l) x (n x b) =  = (5,18 x 3) x (600 x 1) = 9 324 euro |
| 4. | Cita informācija | Nav. |

|  |  |  |  |  |  |
| --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | |
| **Rādītāji** | **2018** | | Turpmākie trīs gadi (*euro*) | | |
| **2019** | **2020** | **2021** |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | izmaiņas, salīdzinot ar 2018. gadu | izmaiņas, salīdzinot ar 2018. gadu | izmaiņas, salīdzinot ar 2018. gadu |
| 1 | 2 | 3 | 4 | 5 | 6 |
| 1. Budžeta ieņēmumi: | 0 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 |
| 2. Budžeta izdevumi: | 0 | 44 831 | 0 | 0 | 0 |
| 2.1. valsts pamatbudžets | 0 | 44 831 | 0 | 0 | 0 |
| 2.2. valsts speciālais budžets | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 |
| 3. Finansiālā ietekme: | 0 | -44 831 | 0 | 0 | 0 |
| 3.1. valsts pamatbudžets | 0 | -44 831 | 0 | 0 | 0 |
| 3.2. speciālais budžets | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | 44 831 | 0 | 0 | 0 |
| 5. Precizēta finansiālā ietekme: | X | 0 | 0 | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): | Lai nodrošinātu noteikumu projekta īstenošanu, nepieciešams veikt pielāgošanas darbus Būvniecības informācijas sistēmā. Ņemot vērā līdz šim esošās Būvniecības informācijas sistēmas izstrādes un pielāgošanas izmaksas, aprēķināts, ka noteikumu projektā paredzēto grozījumu ieviešanai nepieciešamas  123.5 cilvēkdienas. Vienas cilvēkdienas izmaksas ir 300 EUR (neieskaitot PVN), līdz ar to pielāgošanas izmaksas varētu sasniegt 44 830.50 EUR (123.5  x (300 + PVN 21%)). | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Cita informācija | Nepieciešamie izdevumi 44 831 EUR apmērā tiks segti no 2018.gadā Būvniecības informācijas sistēmas uzturēšanai piešķirtajiem valsts budžeta līdzekļiem un budžeta programmas 20.00.00 "Būvniecība" 2018.gadam. | | | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | 2016.gada 24., 29., 31.augustā un 7.septembrī tika rīkotas sanāksmes, kurās piedalījās Latvijas Arhitektu savienības, Latvijas Būvinženieru savienības, Latvijas Dzelzceļnieku biedrības, Latvijas Melioratoru biedrības, Latvijas Siltuma, gāzes un ūdens tehnoloģijas inženieru savienības, Latvijas Jūrniecības savienības, Latvijas Elektroenerģētiķu un Energobūvnieku asociācijas, Latvijas Elektriķu brālības, Būvniecības valsts kontroles biroja un Latvijas Rūpniecības un Tirdzniecības kameras pārstāvji. Sanāksmēs tika izskatīti jautājumi par nepieciešamajiem uzlabojumiem būvspeciālistu kompetences novērtēšanas procesā. |
| 2. | Sabiedrības līdzdalība projekta izstrādē | Noteikumu projekta izstrādes gaitā ir notikušas konsultācijas ar būvniecības nozares profesionālajām organizācijām, Būvniecības valsts kontroles biroju un Latvijas Rūpniecības un Tirdzniecības kameru. |
| 3. | Sabiedrības līdzdalības rezultāti | Konsultācijās ar būvniecības nozares profesionālajām organizācijām, Būvniecības valsts kontroles biroju un Latvijas Rūpniecības un Tirdzniecības kameru tika panākta vienošanās par vairākiem būtiskiem grozījumiem noteikumos Nr.610: noteikt citus kritērijus praktiskā darba pieredzes prasībām pretendentiem būvspeciālista sertifikāta saņemšanai, precizēt patstāvīgās prakses uzturēšanas kārtība, precizēt kritērijus brīdinājuma izteikšanai, sertifikāta darbības sfēras apturēšanai un anulēšanai, samazināts darbības sfēru skaitu. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Projekta izpildi nodrošinās būvspeciālistu kompetences pārbaudes iestādes saskaņā ar Būvniecības likuma 13.panta trīspadsmito daļu. |
| 2. | Projekta izpildes ietekme uz pārvaldes funkcijām un institucionālo struktūru.    Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | BIS būvspeciālistu reģistru uztur Būvniecības valsts kontroles birojs esošo cilvēkresursu ietvaros. Amata vietas papildus netiks izveidotas. |
| 3. | Cita informācija | Nav. |

Anotācijas IV. un V. sadaļa – projekts šīs jomas neskar.

Ministru prezidenta biedrs,

ekonomikas ministrs A.Ašeradens

Vīza:

Valsts sekretārs J.Stinka

06.03.2018.

Soida, 67013034

Santa.soida@em.gov.lv